Britaniya va rossiyalik investorlar Toshkent viloyatida agrosanoat klasterini tashkil etadi

Toshkent viloyatida 225,8 mln dollarlik agrosanoat klasteri tashkil etiladi. Bu haqda Vazirlar Mahkamasining 1 dekabrdagi qarorida so‘z boradi.
Paraglide Limited (Buyuk Britaniya) va «Petromaruz Kapital» (Rossiya) kompaniyalari Quyichirchiq tumanida tashkil etilayotgan TCT cluster korxonasi muassisi hisoblanadi.
35,4 ming gektar maydondagi klaster tarkibida 2019−2023 yillarda paxta xom ashyosi, g‘alla yetishtirish, to‘qimachilik, chorvachilik va baliqchilik majmualari, bog‘dorchilik, biogaz va biogumus ishlab chiqarish bo‘yicha 10 ta korxona tashkil etiladi.

Loyiha 185 mln dollarlik xorijiy kreditlar hamda chet ellik sheriklarning 40,8 mln dollarlik to‘g‘ridan-to‘g‘ri investitsiyalari hisobidan moliyalashtiriladi.
O‘zbekiston prezidenti Shavkat Mirziyoyev oktyabrda Rossiya prezidenti Vladimir Putin bilan muzokaralar yakunlari bo‘yicha birgalikda uchinchi mamlakatga eksport qilish uchun Rossiya korxonalari bilan kooperatsiyalarni kengaytirish taklifi bilan chiqqan edi. Jumladan, u agrosanoat sektori, to‘qimachilik sohasi va qurilish materiallarini ishlab chiqarishda klasterlar tashkil etish istiqbollarini ta’kidlab o‘tdi.